Kusk mroza, łahodny pospyt zymy na spočatku poslednjeho dnja stareho lěta: Strózby kónc 2013. Za něšto hodźin póńdźe rjeńša ličba: 2014, dwaj króć sydom w nowym lěttysacu. Běrtlk lětstotka po přewróće, a po ličbje najsylnišemu lětnikej w Němskej budźe połsta lět.
Potomnicy "babybooma" šěsćdźesatych lět su přewažnje pragmatiscy ludźo porno (zapadnym) studentskim 68-rewoluceram, kotřiž su pozdatnje přeco wšo lěpje wědźeli a so nětk na wuměnk podali. Kotre akcenty pak sadźeja woni młodźi, kotřiž njejsu hižo ani něhdyšu NDR ani staru ZRN dožiwili? Wo tym budu za dwaceći lět pisać, do toho to porjadnje pohódnoćić njemóžemy…
Na jich słowach budźeš Serbow spóznawać – dokelž je rěč najwažniši skutk, hdyž wo byće a traće Serbstwa dźe. 68ći su "pochod přez institucije" prědowali – to rěka do wšěch strukturow nutř hić a tamle serbskorěčne rumy skrućeć a tworić.
Štóž chce, zo dale a wjac ludźi serbuje, njesmě jich dla němcować. W Serbach serbsce nawuknyć je tak a tak ćešo hač w Pólskej pólsce abo w Čěskej čěsce, přetož so serbsce wuknjacemu přehusto němsce wotmołwja. To smě nowa generacija noweje doby radlubje lěpje činić.
WAM WŠĚM STROWE A ZBOŽOWNE NOWE LĚTO – MĚR, LUBOSĆ A WJELE WJESELA!
szl_Latn bos_Latn szl_Latn szl_Latn szl_Latn